แจงสภายันเศรษฐกิจไทยยังไม่พังทลายล่มจมตามที่ สส.กล่าวหา
รองนายกแจงสภาเศรษฐกิจไทยยังไม่พังทลายไม่ล่มจม มีบริษัทเปิดใหม่มากกว่าปิดกิจการถึง 6-7 เท่า
2 ก.ย. 2564

นายสุพัฒนพงษ์ พันธ์มีเชาว์ รองนายกรัฐมนตรี และ รมว.พลังงาน กล่าวชี้แจงแทนพล.อ.ประยุทธ์ จันทร์โอชา นายกรัฐมนตรี และ รมว.กลาโหม ที่ถูกอภิปรายไม่ไว้วางใจได้ ว่า เศรษฐกิจไทยยังไม่พังทลายล่มจมเหมือนกับ สส. ฝ่ายค้านอภิปรายมา 2-3 วัน เพราะจริงๆ เศรษฐกิจไทยปี 2564 ครึ่งปียังขยายตัวได้ 2% และเศรษฐกิจไตรมาส 2 ปี 2564 ยังขยายตัวได้ 7.5%นอกจากนี้ การฉีดวัคซีนของไทยวันนี้ได้ถึง 32 ล้านโดส และเชื่อว่าในเดือน ต.ค. 2564 จะได้ 50 ล้านโดส ตามที่รัฐบาลตั้งเป้าไว้ โดยขณะนี้รัฐบาลมีการคลายล็อกดาวน์ให้กิจกรรมทางเศรษฐกิจประกอบกิจการได้ปกติตั้งแต่วันที่ 1 ก.ย. 2564 ที่ผ่านมานายสุพัฒนพงษ์ กล่าวว่า สส. ส่วนใหญ่บอกว่าเศรษฐกิจไทยจะพังทลายล่มจม มีการปิดกิจการไปแล้ว 6,000 แห่ง ซึ่งเป็นเรื่องจริง แต่ไม่มี สส. คนไหนบอกว่าในช่วง 7 เดือน ปี 2564 ที่ผ่านมามีการเปิดบริษัทใหม่ถึง 4.67 หมื่นแห่ง สูงกว่าที่ถูกปิดกิจการถึง 6-7 เท่านอกจากนี้ บริษัทที่จดทะเบียนในตลาดหลักทรัพย์ (ตลท.) มีกำไรครึ่งปี 2564 จำนวน 5.28 แสนล้านบาท สูงกว่าปี 2563 ที่เกิดโควิด และยังสูงกว่าปี 2562 ที่ก่อนมีการระบาดของโควิด-19ส่วนที่เป็นห่วงว่า นักลงทุนไม่สนใจลงทุนในประเทศไทยแล้ว ไม่เป็นเรื่องจริง เพราะตัวเลขจากคณะกรรมการส่งเสริมการลงทุน หรือ บีโอไอ ในครึ่งปีแรก มีการขอส่งเสริมการลงทุนแล้ว 3.68 แสนล้านบาท สูงกว่าทั้งปี 2563 ที่มีการขอลงทุน 1.5 แสนล้านบาท หากสถานการณ์เป็นเช่นนี้เชื่อว่าปี 2564 จะมีการขอลงทุนผ่านบีโอไอถึง 7 แสนล้านบาท สูงสุดในรอบ 5 ปี แสดงให้เห็นว่านักลงทุนทั้งไทยและต่างประเทศยังสนใจลงทุนในประเทศไทยอยู่นายสุพัฒนพงษ์ กล่าวว่า ประเด็นที่ สส. พูดเป็นห่วงกันมากคือเรื่องหลุมรายได้ของประชาชนในช่วง 2-3 ปี ที่หายไปมากนั้น รัฐบาลยอมรับว่าเป็นเรื่องจริง แต่รัฐบาลไม่ได้นิ่งเฉยได้พยายามทุกทางเพื่อปิดหลุมรายได้ให้กลับมาเต็มเหมือนเดิม